Verdagte in Cremer-moord vrygespreekMegan Cremer. Die enigste verdagte wat tereggestaan het op aanklag van die moord op Meghan Cremer van Philippi in Kaapstad, is Donderdag vrygespreek. Jeremy Sias, ’n werknemer op die perdeplaas waar Cremer ten tyde van haar moord gewoon het, is wel skuldig bevind aan diefstal en dwarsboming van die gereg. Hy sal in Maart gevonnis word. Regter Elizabeth Baartman het Donderdag in die hooggeregshof in Kaapstad beslis Sias se weergawe dat hy Cremer se liggaam destyds in die kattebak van haar motor gevind het nadat hy ’n ent daarmee gaan ry het, “kan nie verwerp word as nie redelik moontlik waar nie”. Volgens Baartman het polisiebeamptes boonop tydens hul ondersoek bewyse weggelaat wat hulle gedink het die beskuldigde kan help, berig News24. Meghan Cremer (Foto: Verskaf) Cremer, ’n kranige perderuiter en bakkerybestuurder van Philippi, is op 3 Augustus 2019 in haar kothuis op die Vaderlandsche Rietvlei-perdeplaas waar sy gewoon het, aangerand en verwurg. Haar liggaam is daarna in die bagasiebak van haar wit Toyota Auris gelaai en by ’n sandmyn in Philippi gestort. Sias voer aan hy het Cremer se motor met die sleutel nog in die aansitter gekry toe hy na Vaderlandsche Rietvlei teruggekeer het om hondekos te gaan haal wat hy daardie dag tydens sy skof vir hom gebêre het. Volgens Sias het hy ’n ent met die motor gaan ry en haar handsak gesteel voordat hy haar liggaam in die kattebak ontdek het. Hy het toe glo besluit om van die liggaam ontslae te raak en het dae later aan die polisie gaan uitwys waar hy haar liggaam gestort het. “Daar rus geen onus op die beskuldigde nie. Sy weergawe van hoe hy die liggaam gevind het, binne die omstandighede van hierdie saak waar die polisie inligting weerhou het, kan nie verwerp word as nie redelik moontlik waar nie.” Bykomende bron: News24